作者:劉之才
標題:蘭陵王
內容:此何夕。天水空明一碧。商量賦、如此江山，幾個斜陽了今昔。荒臺步晚色。沙鳥依稀曾識。啼鶬外，人遠未歸，江闊晴虹臥千尺。殘碑蘚痕積。記當日清遊，夫君題墨。碧瑤仙去蒼雲隔。飛一鏡秋冷，列屏天遠，雞聲人語半郊邑。寄情又江國。愁寂。怕聞笛。正怨苦溪猿，飛倦汀翼。陰陰翡翠迷津驛。慨世事塵化，吾心形役。清吟孤往，渺醉影，夜翠溼。